Návrh na preklasifikovanie programov č. 02V, č. 02W a č. 037 Úradu vlády SR na medzirezortné programy

Program č. 02V je programom PHARE a bol schválený Finančným memorandom 2000 uzatvoreným medzi Slovenskou republikou a Európskou komisiou pod názvom Zlepšenie situácie Rómov v SR. Programy č. 02W a  č. 037  sú taktiež programami PHARE a boli schválené Finančným memorandom 2001 uzatvoreným medzi Slovenskou republikou a Európskou komisiou pod názvom Podpora vzdelávania rómskej národnostnej menšiny - č.02W  a Podpora infraštruktúry  pre rómske osady - č. 037.
Základ pre ich programovanie tvorili priority predvstupových dokumentov Partnerstvo pre vstup a Národný program pre prijatie Acquis Communautaire .

Program č.02V má tri hlavné podprogramy:
1.	Zlepšenie podmienok pre vzájomnú toleranciu rómskych a nerómskych obyvateľov miest a obcí (Úrad vlády SR)
2.	Zlepšenie podmienok pre vstup mladých Rómov na trh práce (Národný úrad práce) 
3.	Zlepšenie podmienok pre sebarealizáciu Rómov vo vzdelávacom procese (Ministerstvo školstva SR)
Ciele Programu č. 02V sú najmä:
-	zlepšenie postavenia a životných podmienok Rómov v Slovenskej Republike
-	vytvorenie podmienok na lepšie začlenenie sa Rómov do spoločnosti udržiac si svoju etnickú identitu. 

Program č.  02W má štyri hlavné aktivity:
1.	Predškolská výchova v materských školách (Ministerstvo školstva SR)
2.	Posilnenie procesu  celodennej výučby a rozšírenie zriaďovania prípravných ročníkov  (Ministerstvo školstva SR)
3.	Reintegrácia sociálne znevýhodnených detí zo špeciálnych škôl do štandardných základných škôl (Ministerstvo školstva SR)
4.	Založenie komunitných centier (Úrad vlády SR)
Ciele Programu č. 02W sú najmä:
-	zlepšenie predškolského vzdelania cez implementáciu modulu „Matka a dieťa“ v predškolských zariadeniach s vysokým počtom rómskych detí.
-	zlepšenie základného vzdelania pre rómsku národnostnú menšinu cez zavedenie celodennej výučby a modulov reintegrácie vo vzdelávacom procese.
-	založenie a činnosť komunitných centier.

Program č.037 má 3 hlavné aktivity:
1.	   Koordinácia implementácie (Úrad vlády SR)
2.	Príprava technickej dokumentácie (Ministerstvo výstavby a regionálneho rozvoja SR )
3.	Konštrukčné práce (Ministerstvo výstavby a regionálneho rozvoja SR)
Ciele Programu č. 037 sú najmä:

-	zlepšenie životnej úrovne rómskeho obyvateľstva zavedením doposiaľ chýbajúcej základnej infraštruktúry do osád (napr. prívod pitnej vody, vybudovanie kanalizácie a cestných komunikácií) a vytvorenie lepších podmienok k integrácii Rómov do spoločnosti
-	rozšírenie komunitnej práce v osadách kde sa buduje infraštruktúra

V súvislosti s financovaním projektov PHARE sa slovenská strana zaviazala spolufinancovať   tieto projekty zo štátneho rozpočtu. Na základe tohto faktu, vláda SR na svojom rokovaní dňa 18. 7. 2001 a dňa 30. 8. 2001 uznesením číslo 791/2001 súhlasila s návrhom programov v rozpočte na rok 2002 za kapitolu Úradu vlády SR a uložila vedúcemu Úradu vlády SR zabezpečiť realizáciu programov v roku 2002. Súčasťou tohto návrhu sú  aj programy Zlepšenie situácie postavenia Rómov v SR č. 02V, Podpora vzdelávania rómskej národnostnej menšiny č.02W  a Podpora infraštruktúry  pre rómske osady č. 037.
Ministerstvo financií SR oznámilo v rámci rozpisu schváleného rozpočtu, že v rozpočte kapitoly Všeobecná pokladničná správa sú v roku 2002 zabezpečené aj finančné prostriedky na spolufinancovanie programov č.02V, č. 02W a č. 037 pre kapitolu Úradu vlády SR.
Nakoľko sa na vypracovávaní programových dokumentov, implementácií a odbornej koordinácií niektorých častí programov zúčastňujú okrem Úradu vlády SR -Sekcie ľudských práv a menšín aj rezorty Ministerstvo školstva, Ministerstvo výstavby a regionálneho rozvoja a Národný úrad práce, majú programy č.02V, č. 02W a č. 037 vzhľadom na dosahované ciele nadrezortný charakter. V tejto súvislosti je preto potrebné s cieľom efektívnej implementácie preklasifikovanie programov č. 02V, č. 02W a č.037  Úradu vlády SR na medzirezortné programy. Týmto preklasifikovaním sa stane gestorom medzirezortných programov č.02V, č. 02W a č. 037 Úrad vlády SR a účastníkmi medzirezortných programov Národný úrad práce (v rámci programu č. 02V),  Ministerstvo školstva SR (v rámci programov č. 02V a č. 02W) a Ministerstvo výstavby a regionálneho rozvoja SR (v rámci programu č. 037) .

V súvislosti  s plnením cieľov uvedených programov je potrebné presunúť prostriedky určené na ich spolufinancovanie z kapitoly Všeobecná pokladničná správa, (ktoré sú určené pre Úrad vlády na rok 2002), na základe žiadostí o rozpočtové opatrenia takto:
 -      prostriedky na spolufinancovanie podprogramu v rámci programu č. 02V pre Úrad vlády 
       SR s účelovým určením pre Národný úrad práce v sume 1.797 000 Sk 
-	 prostriedky na spolufinancovanie podprogramu v rámci programu č. 02V pre Ministerstvo školstva SR v sume 7. 686 000 Sk,
-	prostriedky na spolufinancovanie podprogramu v rámci programu č. 02W pre Ministerstvo školstva SR v sume 5. 317 000 Sk, 
-	prostriedky na spolufinancovanie podprogramu v rámci programu č. 037 pre Ministerstvo výstavby a regionálneho rozvoja SR v sume 109.311 000 Sk.

Žiadosť o rozpočtové opatrenie bude obsahovať návrh, na čo majú byť prostriedky použité, ako aj súhlas gestora Programov č.02V, č. 02W a č.037 s účelom ich použitia.                                                                                                            
Ostatné prostriedky vyčlenené v kapitole Všeobecná pokladničná správa na rok 2002 pre kapitolu Úradu vlády SR na spolufinancovanie podprogramov č. 02V-1. Zlepšenie podmienok pre vzájomnú toleranciu rómskych a nerómskych obyvateľov miest a obcí a č. 02W- 4 Založenie komunitných centier a ich častí zostávajú pre rozpočtovú kapitolu Úradu vlády.